  ИА «Удмуртия» 1239 Удмуртиын улӥсьёс 2016-тӥ арын тамак кысконлэсь куштӥськыны дышетскизы – со, 2015-тӥ арен ӵошатыса, ӧжытэзтэк кык поллы тросгес. Сыӵе лыдпусъёсты веразы иворъёсъя «Удмуртия» агентстволы элькунысь Тазалыкез утёнъя министерстволэн пресс-службаяз. Тамаклэсь куштӥськыны мылкыд карисьёслы школаос 13 кун эмъюртъёсын ужало: 1-тӥ РКБ-ын, 1, 9, 6 номеро ГКБ-ын, 3 номеро кар эмъюртын, озьы ик ёрос эмъюртъёсын: Алнашын, Вавожын, Дэриын, Эграын, Кезын, Киясаын, Пичи Пургаын но Глазкарысь ёрос куспо эмъюртын. Пумиськонъёсты наркологъёс, терапевтъёс но психотерапевтъёс ортчыто. 153 адямиос дышетскыны кутскемзы бӧрсьыгес ик куштӥськизы. Эшшо 146-ез тамак кысконлэсь куштӥськыку юрттэт сётонъя кабинетъёсын дугдӥзы – сыӵеос Удмуртиын куинь. Со сяна Элькун наркодиспансерын быдэ вуымтэослы Тамак кысконлэсь палэнтӥськонъя школа ужа. 2016-тӥ арын отын 65 адями дышетскиз. Тазалыкез утёнъя министерство тодэ вайытэ, тамак кыскон шокан ёзъёслэсь но тыослэсь, сюлэмлэсь но вирсэръёслэсь, сылмытон ёзъёслэсь, ым пушлэсь, синъёслэсь но репродуктивной системалэсь висьыны луонлыксэс трослы йылэтэ. Арысь аре Россиын тамак кыскеменызы сэрен 400 сюрс висьыны усемъёс куло. Тамак ӝуаку 4 сюрслэсь ятыр кышкытлык вайись хими суретъёс висъясько. ВАТСАН Россиын, шор лыдын вераса, 40 процент калык тамак кыске, соос пӧлысь 58 процентэз тамак кысконэн висё. Удмуртиын 30 процент калык тамакен «эшъяське». Тамак кыскон – дунне вылысь кулон учыръёс пӧлын одӥг но быдэсак быдтыны луымон муг. Тодын возёно, тамак кысконлэсь куштӥськон дыр ортчыса быдэсак тазалыко луэм кадь шӧдӥське. Тегъёс: Ижкар Удмуртия Тазалык Тазалыкезутёнъяминистерство  